હિંમતનગરના હાજીપુરા તેમજ બસ સ્ટેન્ડ સામે સિકન્દર સ્કીન કલીનીક ધરાવતા શહેરના જાણીતા તબીબ તેમજ તેના પુત્રએ હોસ્પિટલમાં આસી.નર્સ તરીકે ફરજ બજાવતી સગીર વયની યુવતી પર નજર બગાડી તેના નગ્ન ફોટા પાડી વિડીયો બનાવી મે ૨૦૧૬થી એપ્રિલ ૨૦૧૮ દરમિયાન બ્લેક મેઇલ કરી અનેકવાર દુષ્કર્મ આચરવાનો ચકચારી મામલો બહાર આવવા પામ્યો છે. હોસ્પિટલના કમ્પાઉન્ડર તેમજ તબીબના બનેવીએ પણ સગીર વયની નર્સની મજબુરીનો લાભ ઉઠાવી અવારનવાર શારીરક અડપલા કરવા સાથે શારીરીક સંબંધ બાધવા ધમકીઓ અપાતા એપ્રિલ ૨૦૧૮માં નર્સે કલીનીકમાંથી નોકરી છોડી દીધી હતી. શહેરના તબીબ અને તેના પુત્ર દ્વારા નર્સને બ્લેક મેઇલ કરી યૌન શોષણ કરાતા અંતે સગીરાએ હિંમતનગરના બી ડિવીઝનમાં રવિવારે મામલો દર્જ કરાવ્યો હતો. બી ડિવીઝન પોલીસે તબીબ તેમજ તેના પુત્ર, બનેવી અને કમ્પાઉન્ડ વિરૂધ્ધ ગુનો દર્જ કરી શહેરમાં ઘટનાની તપાસ હાથ ધરી છે.